Rezoluția Parlamentului European

din 5 mai 2010

conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea VII – Comitetul Regiunilor

PARLAMENTUL EUROPEAN,

având în vedere bugetul general al Uniunii Europene aferent exercițiului financiar 2008 [1],

având în vedere conturile anuale finale ale Comunităților Europene pentru exercițiul financiar 2008 – volumul I (C7-0178/2009) [2],

având în vedere raportul anual al Comitetului Regiunilor, prezentat autorității care acordă descărcarea de gestiune, referitor la auditurile interne efectuate în 2008,

având în vedere Raportul anual al Curții de Conturi referitor la execuția bugetului privind exercițiul financiar 2008, însoțit de răspunsurile instituțiilor [3],

având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE [4],

având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene [5], în special articolele 50, 86, 145, 146 și 147,

având în vedere articolul 77 și anexa VI la Regulamentul său de procedură,

având în vedere raportul Comisiei pentru control bugetar (A7-0082/2010),

A. întrucât "cetățenii au dreptul să știe cum le sunt cheltuite impozitele și cum este utilizată puterea încredințată organelor politice" [6],

1. constată că, în 2008, Comitetul Regiunilor (CoR) a dispus de credite de angajament în valoare totală de 93 de milioane EUR (68,6 milioane EUR în 2007; 74,4 milioane EUR în 2006), cu o rată de utilizare de 86,87 % [7];

2. observă că, în Raportul său anual, Curtea de Conturi a declarat că activitățile de audit nu au dat naștere unor observații semnificative în ceea ce privește CoR;

3. salută aplicarea Acordului de cooperare administrativă dintre CoR și Comitetul Economic și Social (CESE) pentru perioada 2008-2014 și invită CoR și CESE să comunice progresele făcute în ceea ce privește armonizarea standardelor lor de control intern, precum și procedurile financiare relevante utilizate de serviciile comune; ia act de soluția reciproc satisfăcătoare de repartizare a verificării între serviciile comune pe baza "apartenenței" ordonatorului de credite responsabil la unul sau altul dintre comitete;

4. reamintește că decuplarea care a rezultat din Acordul de cooperare administrativă ar trebui să fie neutră din punct de vedere bugetar și așteaptă cu interes revizuirea la jumătatea perioadei a acordului, prevăzută pentru 2011, și, odată cu aceasta, o analiză comună efectuată de CoR și CESE;

5. salută rezultatele evaluării acordurilor de minicooperare în domeniile afectate de decuplare, realizate în comun de CoR și CESE, și, în special, concluziile acestora care indică faptul că noua structură de guvernanță a condus la îmbunătățirea cooperării administrative dintre comitete, serviciile decuplate și-au menținut nivelul de calitate și au devenit mai eficiente și nu au fost necesare mijloace bugetare suplimentare; ia act, de asemenea, de concluzia conform căreia anumite aspecte practice ale cooperării ar trebui să fie îmbunătățite în viitor;

6. salută eforturile CoR de cooperare interinstituțională în domeniul sistemelor informatice și, în special, negocierile CoR și CESE cu Comisia în ceea ce privește utilizarea sistemului de gestionare a personalului Sysper2;

7. salută îmbunătățirile în curs ale mediului de control intern al CoR, în special inventarul principalelor proceduri administrative, operaționale și financiare ale CoR, elaborarea unei note de orientare pentru personal privind deontologia și integritatea, inclusiv a unei liste de verificare pentru autoevaluare în ceea ce privește conflictul de interese, îmbunătățirea vademecumului de sarcini și responsabilități ale personalului CoR, precum și organizarea unui exercițiu de verificare ex post pentru 2008 în toate serviciile CoR;

8. observă că exercițiul de evaluare a riscurilor realizat în 2008 a identificat două domenii de preocupare: în primul rând, problemele care au decurs din modificarea organigramei și consecințele noului Acord de cooperare administrativă dintre CoR și CESE, într-un moment în care perioada de adaptare era încă în desfășurare, și, în al doilea rând, aspectele privind personalul, cauzate de o rotație prea intensă a locurilor de muncă, de proceduri de recrutare dificile și lungi și o formare insuficientă; așteaptă ca aceste aspecte să fie urmărite în cadrul viitorului raport anual de activitate al CoR;

9. ia act de faptul că Serviciul de Audit Intern a realizat audituri privind efectuarea cheltuielilor de misiune și executarea studiilor externe, ceea ce a permis o testare validă a mediului de control intern, precum și audituri de urmărire a transferurilor salariale (a doua urmărire), audituri privind standardele de control intern (prima urmărire) și privind adecvarea circuitelor financiare;

10. salută măsurile adoptate în urma deciziilor anterioare ale Parlamentului de descărcare de gestiune, în special în urma observațiilor Parlamentului cu privire la raportul OLAF și la ancheta administrativă privind transferurile de salarii ponderate, prin care toate sumele primite nejustificat de anumiți funcționari au fost recuperate, au fost deschise proceduri disciplinare, iar recomandările formulate de auditorul intern au fost puse în aplicare sau sunt în curs de punere în aplicare;

11. salută, de asemenea, măsurile adoptate în privința sistemului de gestiune și control în cadrul propriilor servicii, confirmând că, în fiecare an, s-au efectuat controale aleatorii ex post pe mai mulți ani inclusiv 2008, precum și măsurile adoptate în problema serviciilor de gestiune și control din cadrul serviciilor comune ale CESE/CoR, ceea ce a demonstrat că, prin decuplarea mai multor servicii, sistemele de gestiune și control din cele două comitete au fost îmbunătățite, garantându-se că există întotdeauna un comitet care deține întreaga responsabilitate pentru o anumită categorie de cheltuieli, permițând astfel asumarea integrală a responsabilității financiare și operaționale;

12. solicită ca membrii CoR să își declare interesele financiare, publicând informații relevante privind activitățile profesionale care pot fi declarate și funcțiile sau activitățile remunerate, mai ales fiindcă membrii CoR dețin un mandat electoral sau răspund politic în fața unei adunări alese;

13. felicită CoR pentru calitatea raportului său anual de activitate și salută includerea în acesta a măsurilor explicite adoptate în urma deciziilor anterioare ale Parlamentului privind descărcarea de gestiune.

[1] JO L 71, 14.3.2008.

[2] JO C 273, 13.11.2009, p. 1.

[3] JO C 269, 10.11.2009, p. 1.

[4] JO C 273, 13.11.2009, p. 122.

[5] JO L 248, 16.9.2002, p. 1.

[6] Inițiativa europeană în materie de transparență.

[7] Rată ajustată de 98,1 %: creditele în valoare de 93 de milioane EUR ale CoR includ venituri alocate sub forma unei plăți în valoare de 10,7 milioane EUR efectuate de CESE în 2008 pentru a permite CoR să plătească într-o singură tranșă partea care revine CESE din chiriile clădirii împreună cu partea care revine CoR. Chiriile au fost plătite în 2009. Creditele CoR pe 2008, ajustate cu tranzacția interinstituțională în valoare de 10,7 milioane EUR, se ridică la 82,4 milioane EUR, iar rata de utilizare ajustată pe 2008 a CoR este de 98,1 %.

--------------------------------------------------